ไอเดียใหม่ๆ
....สุรชัย กำพลานนท์วัฒน์
19 ส.ค. 2554

....สุรชัย กำพลานนท์วัฒน์
 มีโอกาสผ่านไปแถวถนนธนะรัชต์ ทางขึ้นอุทยานเขาใหญ่ เวลานี้ต้องบอกว่าสภาพแวดล้อมเขียวชอุ่มชุ่มชื่นน่าไปเติมอากาศบริสุทธิ์เข้าปอดจริงๆ 
ถ้าใครชอบบรรยากาศแบบป่าเขาลำเนาไพร ต้องไม่พลาดเขาใหญ่ครับ ใกล้กรุงเทพฯ แค่ชั่วโมงกว่าๆ เดินทางไปมาสะดวกสบาย เสียดายที่ไม่ค่อยได้ยิน ททท. ช่วยประชาสัมพันธ์เขาใหญ่เท่าใดนัก ผู้ประกอบการน้อยใหญ่จึงต้องช่วยตัวเองในการทำตลาด ทั้งรีสอร์ต โรงแรม ที่พัก ร้านอาหาร ต่างต้องเจาะหาลูกค้าในช่วงโลว์ซีซันกันเอง 
บริเวณเขาใหญ่ยังมีการลงทุนใหม่ๆ เกิดขึ้นมากพอสมควร ตัวอย่างเช่น เร็วๆ นี้จะมีรีสอร์ตหน้าตาแปลกๆ ที่ไม่เคยเห็นที่ไหนในเมืองไทย เป็นที่พักที่สร้างโดยใช้นวัตกรรมใหม่เอี่ยม ใช้โฟมที่คิดค้นพิเศษเป็นวัสดุหลัก ไม่มีเสา ไม่มีคาน ไม่มีขื่อ ไม่มีแป แต่แข็งแรงทนทานนานเป็นพันปี 
รูปร่างหน้าตาของรีสอร์ตจะเป็นลูกบอลทรงกลมขนาดเส้นผ่าศูนย์กลางประมาณ 4 เมตร หลายสิบลูก ตั้งบนโครงสร้างเหล็กที่แข็งแรงและเชื่อมต่อด้วยทางเดินโค้งไปโค้งมาเหมือนลอยอยู่บนอวกาศ คล้ายๆ กับศูนย์วิจัยนาซาประมาณนั้นล่ะครับ 
ยืนมองรีสอร์ตแห่งนี้ต้องเกิดอาการอึ้ง ทึ่ง งง เป็นแน่แท้ ส่วนบรรยากาศในลูกบอล ชั้นล่างเป็นห้องนั่งเล่น ร้องเพลง กินข้าว ล้อมวงนับเลขได้เป็นสิบคน ส่วนชั้นบนเป็นห้องนอนที่มีหน้าต่างเหมือนเรือดำน้ำ ซึ่งออกแบบวัดระดับปรับมุมองศารองรับแสงอาทิตย์อย่างลงตัว ใช้ศาสตร์หยินหยางทำให้น่านอนเป็นที่สุด 
เจ้าของเป็นดอกเตอร์ด้านสถาปัตยกรรมชั้นครูของเมืองไทย มีผลงานระดับโลกหลายรายการ เอาไว้เสร็จสมบูรณ์ปลายปีนี้ จะเขียนบรรยายพร้อมภาพประกอบให้ทุกท่านได้เห็นอีกครั้งนะครับ 
ส่วนการลงทุนอีกแห่งที่อยากช่วยเขียนเชียร์ให้กำลังใจและเชิญชวนทุกท่านที่ไปเขาใหญ่ ช่วยกันแวะชมและอุดหนุนก็คือ ศูนย์การค้าแห่งใหม่ชื่อว่า Palio เป็น Walking Street สวยงามติดโรงแรมจุลดิศ เขาใหญ่ ช่วง กม.17 
ที่นี่...ออกแบบและก่อสร้างสถานที่ทั้งหมดเป็นบรรยากาศแบบถนนคนเดินของประเทศอิตาลีอย่างไงอย่างงั้นเลยครับ ทั้งรูปร่างสีสันอาคาร การตกแต่งโดยรอบ ร้านค้าร้านรวงดูสวยงามน่าเดินมากๆ ทุกวันนี้กลายเป็นจุดแวะพักซื้อของและถ่ายภาพของผู้คนที่เดินทางไปเที่ยวเขาใหญ่กันทุกคน ช่วงวันหยุดสุดสัปดาห์แทบหาที่จอดรถไม่ได้เลย รถจอดไหล่ทางริมถนนยาวเหยียด 
ใครที่เคยไปปาย แม่ฮ่องสอน แล้วแวะกินกาแฟและถ่ายภาพที่ Coffee in love คงพอนึกออกว่า ที่ Palio กลายเป็นจุดสัญลักษณ์ประมาณนั้นเลย 
ผมอยากช่วยเขียนเชียร์โครงการนี้ทั้งๆ ที่ไม่รู้จักกัน เพราะนับถือหัวจิตหัวใจในความกล้าลงทุน กล้ามากที่เอาไอเดียสร้างสรรค์แปลกใหม่อย่างนี้มาทำ ถ้าทำแล้วไม่เวิร์กคงต้องเจ็บตัวเป็นร้อยล้าน ถ้าทำแล้วไม่ติด เจ้าของโครงการไม่ได้เจ๊งคนเดียว แต่จะพาเอาผู้ประกอบการรายย่อยซึ่งมาร่วมเปิดร้านค้าเล็กๆ เกือบร้อยร้านค้า ต้องเสียหายไปด้วย 
เท่าที่ทราบ ผ่านมาเกือบหนึ่งปีก็ถือว่าดีใช้ได้ ร้านค้ารายย่อยพออยู่ได้ ผู้คนส่วนใหญ่ที่เข้าไปเดิน แม้จะช็อปน้อยกว่าถ่ายภาพ (ทุกซอกทุกมุมของ Palio มันน่าถ่ายภาพเป็นที่ระลึกจริงๆ) ก็ถือว่าประสบความสำเร็จที่ดึงคนจำนวนมากเข้าไปใช้บริการ กลายเป็นจุดแวะพักที่อยู่ในโปรแกรมท่องเที่ยวของทุกคนไปแล้ว 
ผมดีใจที่เห็นการลงทุนใหม่ๆ เกิดขึ้นในบ้านเรา เป็นการลงทุนที่ต้องอาศัยความคิดสร้างสรรค์ ความมุ่งมั่นตั้งใจ และความกล้าหาญชาญชัยเพราะใช้เงินทุนจำนวนมาก 
ถ้ามีการลงทุนในลักษณะนี้มากๆ ผู้ประกอบการเอสเอ็มอีรายย่อยก็จะมีโอกาสเกิดขึ้นมากๆ ตามไปด้วย เศรษฐกิจโดยรวมของประเทศก็จะเติบโตขึ้นอย่างมั่นคง 
รัฐบาลจึงควรยื่นมือเข้ามาช่วยเหลือสนับสนุนภาคเอกชนให้เกิดการลงทุนแบบนี้อย่างจริงจัง ทุกวันนี้งบประมาณก็มีเยอะ หน่วยงานช่วยเหลือเอสเอ็มอีก็มีมาก แต่ไม่รู้ทำอะไรกันอยู่ 
ปล่อยให้เอกชนกัดฟันลงทุนเอง ทำเอง เสี่ยงเอง ถ้าเจ๊งก็ว่ากันไปเอง 
แต่ถ้าประสบความสำเร็จก็มักจะเคลมว่าเป็นผลงานของกรมนั้นกรมนี้...ทันที